b"\n_START_ARTICLE_\nFons Mundial per la Natura\n_START_SECTION_\nHist\xc3\xb2ria\n_START_PARAGRAPH_\nAmb l'arribada al zool\xc3\xb2gic de Londres del panda gegant (Ailuropoda melanoleuca) Chi-Chi el 1961, va comen\xc3\xa7ar la pol\xc3\xa8mica sobre la intervenci\xc3\xb3 de l'home en la natura i les repercussions en l'extinci\xc3\xb3 d'esp\xc3\xa8cies com els ossos panda, en perill a causa de l'aniquilaci\xc3\xb3 dels boscos de canyes de bamb\xc3\xba, promoguda pels colonitzadors occidentals, per evitar plagues de rates en cas de floraci\xc3\xb3 i gran producci\xc3\xb3 de gra dels bamb\xc3\xbas, com succe\xc3\xad a Mizoram el 1959; en contradicci\xc3\xb3 al pensament tradicional d'Orient en qu\xc3\xa8 es considera que l'any que floreix un bosc de bamb\xc3\xba (segons l'esp\xc3\xa8cie poden tardar desenes d'anys a florir) ser\xc3\xa0 un any de progr\xc3\xa9s, sense passar gana, amb molt de gra emmagatzemat. _NEWLINE_WWF fou fundada l'11 de setembre de 1961 a Morges, Su\xc3\xafssa, per Sir Julian Huxley (1887-1975), Sir Peter Markham Scott (1909-1989), Guy Mountfort (1905-2003) i Max Nicholson (1904-2003) sota el nom de World Wildlife Fund for Animals, per esdevenir el 1986 amb el nom actual arreu del planeta World Wide Fund for Nature (tot i que als Estats Units i el Canad\xc3\xa0 encara conserven el nom original). Adoptant com a logotip el mundialment reconegut panda, d'expressius ulls i pegats negres, inspirat pel panda Chi-Chi."